**Atvinnuástandið árið 2022**

Árið 2022 voru 7.487 manns að meðaltali atvinnulausir, eða 3,9% af áætluðum mannafla á vinnumarkaði, en árið 2021 voru 14.313 manns að meðaltali atvinnulausir, eða 7,7%.

Frá árinu 2021 til 2022 hefur skráð atvinnuleysi minnkað um 3,8 prósentustig. Atvinnuleysi karla minnkaði um 3,7 prósentustig en atvinnuleysi kvenna um 3,8 prósentustig og var atvinnuleysi karla 3,9% að meðaltali árið 2022 svo og atvinnuleysi kvenna.



#

# Atvinnuleysi eftir búsetu

Frá árinu 2021 til 2022 hefur atvinnuleysið á höfuðborgarsvæðinu minnkað um 3,7 prósentustig en minnkað á landsbyggðinni um 3,9 prósentustig. Fækkun meðalfjölda atvinnulausra á höfuðborgarsvæðinu var 4.450 á árinu 2022 en fækkun um 2.376 á landsbyggðinni.

Meðalatvinnuleysi var mest á Suðurnesjum 6,8% og 4,1% á höfuðborgarsvæðinu árið 2022 en minnst á Norðurlandi vestra, 1,5%.

# Atvinnuleysi eftir aldri

Atvinnulausum 18-24 ára fækkaði að meðaltali um 850 á árinu 2022 og voru að meðaltali 718 atvinnulausir í þessum aldurshópi á árinu 2022 en 1.568 árið 2021. Hlutfall atvinnulausra 18-24 ára af öllum atvinnulausum var rúm 10% árið 2021 og um 9% árið 2022. Í aldursflokknum 25 til 29 ára fækkaði að meðaltali um 1.318 á árinu 2022 og var hlutfall þess aldursflokks um 17% allra atvinnulausra árið 2022 og fjöldi atvinnulausra í þeim aldursflokki 1.328 árið 2022. Í aldurshópunum 30 ára til 59 ára fækkaði um 4.420 frá 2021. Hvað varðar aldursflokkinn 60 til 69 ára fækkaði í honum um 595 að meðaltali frá árinu 2021 og var fjöldi atvinnulausra að meðaltali 824 á árinu 2022 en 1.419 á árinu 2021 og fór hlutfall atvinnulausra í þessum aldursflokki úr 9,4% árið 2021 í 10,4% árið 2022.

# Hópuppsagnir árið 2022

Á árinu 2022 bárust Vinnumálastofnun 6 tilkynningar um hópuppsagnir, þar sem 229 manns var sagt upp störfum.

Flestir misstu vinnuna á árinu 2022 í fiskvinnslu 87, í félagastarfsemi 42 og í opinberri þjónustu 39. Um 78% tilkynntra hópuppsagna á árinu 2022 voru á höfuðborgarsvæðinu og um 22% á Suðurnesjum

# Upplýsingar um gjaldþrot árið 2022

Alls fengu 172 einstaklingar greitt úr Ábyrgðarsjóði launa á árinu 2022 samanborið við 1.004 á árinu 2021. Greiddar voru kröfur launamanna og lífeyrissjóða vegna alls 119 þrotabúa á árinu 2022 en 196 þrotabúa árið 2021.

# Atvinnuleyfi, útsendir starfsmenn og starfsmannaleigur á árinu 2022

Á árinu 2022 voru gefin út 1.710 ný tímabundin atvinnuleyfi samanborið við 758 á árinu 2021. Að auki voru 1.142 leyfi framlengd árið 2022 en 910 árið 2021. Árið 2022 störfuðu samtals 1.375 starfsmenn á vegum 24 starfsmannaleiga á Íslandi en 932 hjá 28 starfsmannaleigum árið 2021. Auk þess störfuðu 980 útsendir starfsmenn hjá 95 þjónustufyrirtækjum árið 2022 en 615 starfsmenn hjá 91 þjónustufyrirtæki árið 2021.











